हम याद रखें कि समस्या शब्दों में नहीं होती बल्कि उसकी वास्तविक समझ न होने के कारण होती है। वास्तव में, हमारे जीवन में कहने और सुनने में लापरवाही के परिणाम बहुत भयंकर होते हैं। जब शब्द की ताकत समझ में आ जाती है तो ये शब्द मंत्र की तरह महसूस होते हैं। संस्कृत शब्द ‘मंत्र’ का अर्थ है शब्दों से रक्षा करना और जब किसी की रक्षा शब्दों से हो जाती है तो वह दूसरों की दी हुई पीड़ा से भी बच जाता है। यह उसे चोट पहुंचाने के बजाय उसका उपचार करती है। जितना अधिक आप शब्दों की ताकत को समझ पायेंगे, उतना ही अधिक आप चुप्पी की ताकत को भी समझ पायेंगे। इस प्रकार के चिंतन और मनन से जीवन की दशा और दिशा में सकारात्मक परिवर्तन अवश्य आएगा। फिर क्या, ज़िंदगी आपसे ज्यादा गहराई से संवाद करेगी और आपकी बिगड़ी बात पल भर में बन जाएगी। क्यों न हम आज से चिंतन को ही चिंतन का विषय बनाकर देखें।